Nariadenie Komisie (ES) č. 2154/2003
z 10. decembra 2003,
ktorým sa dočasne povoľujú určité mikroorganizmy v krmivách (Enterococcus faecium a Lactobacillus acidophilus)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 týkajúcu sa doplnkových látok v krmivách [1], naposledy zmenenú a doplnenú smernicou Európskej komisie 2003/7/ES [2], a najmä na jej článok 3 a článok 9 písm e) bod 1,
keďže:
(1) smernica 70/524/EHS ukladá, že nijakú doplnkovú látku nemožno dať do obehu, kým na to Európske spoločenstvo nevydá povolenie;
(2) v prípade doplnkových látok uvedených v časti II prílohy C smernice 70/524/EHS, ktoré obsahujú mikroorganizmy, dočasné povolenie na novú doplnkovú látku alebo na nové použitie doplnkovej látky už predtým povolenej v krmivách možno dať vtedy, ak sú splnené podmienky uvedené v tejto smernici a ak je vzhľadom na dostupné výsledky rozumné predpokladať, že keď sa doplnková látka použije pri výžive zvierat, bude to mať niektorý z účinkov uvedený v článku 2 písm a) tejto smernice. Takéto dočasné povolenie možno dať na obdobie neprevyšujúce štyri roky;
(3) z posúdenia žiadostí o vydanie povolení v súvislosti s mikroorganizmami konkretizovanými v prílohe k tomuto nariadeniu vyplýva, že podmienky uvedené v článku 9 písm e) bod 1 smernice 70/524/EHS sú splnené;
(4) použitie mikroorganizmu Enterococcus faecium už bolo povolené na obdobie štyroch rokov nariadením komisie (ES) č. 666/2003/ES [3] na výkrm prasiatok a ošípaných vo výkrme;
(5) boli dodané nové údaje na podporu žiadosti rozšíriť povolenie používať Enterococcus faecium aj u prasníc;
(6) boli dodané údaje na podporu žiadosti o vydanie povolenia na novú doplnkovú látku Lactobacillus acidophilus u nosníc;
(7) použitie mikroorganizmu Lactobacillus acidophilus u nosníc a mikroorganizmu Enterococcus faecium u prasníc, ako je uvedené v prílohe, by sa preto malo dočasne povoliť na obdobie štyroch rokov a zaradiť do kapitoly IV zoznamu povolených doplnkových látok;
(8) Vedecký výbor pre výživu zvierat predložil priaznivé stanovisko ohľadom bezpečnosti použitia týchto mikroorganizmov, ak sa dodržia podmienky uložené v prílohe k tomuto nariadeniu;
(9) Z posúdenia žiadostí vyplýva, že je potrebné zaviesť isté postupy, aby boli pred doplnkovými látkami uvedenými v prílohe chránení pracovníci. Táto ochrana je však zabezpečená uplatňovaním smernice Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci [4], doplnenej a zmenenej nariadením (ES) č. 1882/2003 [5];
(10) Opatrenia uvedené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Povoľuje sa používať doplnkové látky patriace do skupiny "mikroorganizmy" uvedené v prílohe ako doplnkové látky do krmiva, pričom musia byť dodržané podmienky stanovené v tejto prílohe.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli, 10. decembra 2003